Karis se storie oor tienerseks Hoofstuk 6 Deel 1 – Finesse Meisie
die eerste paar dae na valentynsdag leef Karis in die wolke. Sy besef sy is vreeslik verlief op Conrad, maar sy weet nie mooi wat sy daarmee moet maak nie. Conrad het ook nog nie weer iets oor hulle verhouding gesê nie.
Dan is daar Inge. Sy is stil, soos 'n mens kan verstaan, want sy treur oor Ruan. Dit is baie moeilik om met haar te gesels. Karis praat ook nie met Inge oor haar gevoelens vir Conrad nie. Dit is vir haar nogal vreemd, want in die verlede het hulle altyd geheime gedeel. Sy voel egter dat dit baie wreed sal wees om nou met Inge oor haar gevoelens te praat. Karis droom dus maar op haar eie oor Conrad.
Die wiskundeklasse is vir haar baie moeilik. Mevrou Meyer is nie bereid om te vergewe en vergeet nie en 'n mens kan sien sy verkies om Karis in die klas te ignoreer. 'n Paar keer wou Karis 'n vraag oor die wiskunde vra, maar die hand wat sy opgesteek het, was beslis onsigbaar. Teen Woensdag het mevrou Meyer seker besef dat Karis haar kan gaan verkla as sy nie op haar vrae oor skoolwerk antwoord nie en het begin om aandag aan haar probleme te skenk.
Karis weet nie of enigiemand met Lara gepraat het nie, maar sy besef spoedig dat Lara ook nou besluit het om te maak of sy nie bestaan nie. Sy voel jammer daaroor, want Lara is eintlik 'n oulike meisie. Of miskien, dink Karis, moet sy sê "was", want sy het klaar 'n knou gekry. Sy trek reeds soos Sue-hulle aan en lyk na iets tussen 'n slet en 'n satansaanbidder, dink Karis omgekrap.
Woensdag word vir Karis 'n baie donker dag. Sy is besig om aardrykskunde in haar kamer te leer en onthou toe dat sy nog Mia se aantekeninge wou leen. Sy stap ingedagte na Mia se kamer en maak, sonder om te klop, die kamerdeur oop. Sy is egter nie voorbereid op wat sy voor haar op Mia se bed sien nie. In die paar sekondes voor sy die deur toeruk, sien sy Karl se bolyf is kaal. Mia is sonder haar hemp en haar jeans se belt is los. Dis heeltemal duidelik waarmee hulle besig is.
Karis voel naar en ongelukkig. Mia het nog altyd gedoen wat sy wil. Eintlik weet Karis lankal dat sy seksueel aktief is, maar om hulle op so 'n private oomblik te betrap is nie lekker nie. Omdat sy anders dink oor seks, verkies sy om nie oor Mia se manier van dinge doen te tob nie. Nou sukkel sy egter om die prentjie van Mia en Karl uit haar gedagtes te kry. Sy gaan sit by die swembad, waar Mia haar 'n uur later aantref.
"Karl is weg," sê sy sonder dat Karis vra.
Toe Karis haar net stilswyend aankyk, praat sy verder. "Jy weet nog altyd hoe ek voel oor seks. Hoekom freak dit jou so uit? Ek sien niks daarmee verkeerd om seks te hê met 'n ou oor wie ek mal is nie. Ek sal nie met elke ou wat na my kyk in die bed spring nie, maar as ek voel soos ek oor Karl voel, hoekom nie?" Sy kyk Karis onbegrypend aan.
"Wat van swanger raak, Mia? Wat van siektes? En buitendien, as jy op tien ouens in jou skoolloopbaan verlief raak en voel dit is reg om met hulle almal seks te hê, maak dit jou nie tog maar 'n slet nie? Wat van die Bybel? Jy glo tog nog wat die Bybel sê. Hoe kan jy net nie omgee nie? Ek kop jou nie!" pleit Karis.
"Luister, Karis, ek gaan nie meer met jou hieroor praat nie. Dis my persoonlike saak! Jy hou vir jou so heilig, maar dalk het jy nog net nie genoeg van 'n ou gehou nie. Het jy al daaroor gedink? Ek wil ook net vra, het jy al gehoor van kondome?" sê Mia opgeruk.
"Ek het nie jou sarkasme nodig nie. Jy weet ek worry oor jou en ek wil nie hê jy moet jou lewe weggooi nie," verweer Karis.
"Nou moenie. Dit is nie jou werk om oor my en my lewe te worry nie!" sê Mia. Sy staan vererg op en loop na haar kamer.
Die dag is vir Karis egter heeltemal bederf.
Na aandete besluit sy om te gaan stap om haar kop te probeer skoon kry. Die prentjie van Mia en Karl wil maar nie uit haar gedagtes wyk nie. Conrad sit op die balkon toe sy by hulle huis verbystap.
"Haai, op watse mission is jy?" vra hy nuuskierig.
"Ek gaan sommer tot by die hawe stap," sê Karis.
"Net vir die kicks?" vra Conrad en Karis knik.
"Word ek nie saam genooi nie?" vra Conrad en trek 'n cute gesig wat smeek: "Moenie my alleen los nie!"
"Ja, as jy wil …" sê Karis en glimlag teen haar sin. Eintlik wou sy alleen loop, maar wie sê nou nee vir Conrad?
"Jy klink nie rasend lus om my saam te hê nie," sê Conrad toe hulle 'n entjie gestap het.
"Sorry, man, ek is nie lekker vandag nie," sê sy verskonend en vat sy hand.
"Wat's fout?" vra Conrad. Daar is 'n bekommerde uitdrukking op sy gesig.
"Ag, dis iemand anders se persoonlike saak en ek kan nie met jou daaroor praat nie," sê Karis. Sy sien die vraag in Conrad se oë en voeg met 'n laggie by: "Nee, selfs nie eers met iemand soos jy nie. Kom ons los dit net, asseblief. Kom ons gesels oor ander dinge."
Vrydagoggend is die skool in rep en roer. Daar is polisie met honde waar jy kyk.
"Dis die drug squad," sê JD, wat altyd eerste van alles weet. "Hulle soek drugs, iemand moes hulle 'n tip gegee het. Ek hoor hulle gaan al die klasse deursoek."
"Die spul polisie laat my skoon ongemaklik voel. Amper asof ek 'n druggie is," sê Karis en sy ril.
"Dit klink regtig nie nice om deur daardie honde besnuffel te word nie," sê Mia en bekyk die hele gedoente onseker.
Die snuffelhonde kry niks in Karis-hulle se klas nie, maar aan die einde van die dag hoor hulle dat die polisie by vyf meisies in die skool wel iets gekry het. Hulle hoor ook dat Tessa, Lara se nuwe vriendin, amper met dagga gevang is. Sy was net slim genoeg om dit betyds weg te gooi en al het die polisie vermoed dit is hare, kon hulle dit nie bewys nie. Hulle het egter die hoof van hulle vermoedens vertel en sy is kantoor toe geroep. Dit is vir niemand vreemd nie.
"Dis net haar luck. Op 'n ander dag sou hulle nog baie meer kon kry. Daardie chick doen baie meer as dagga en sy is so uitgeslape, hulle sal dit nooit in haar besit kry nie!" sê JD beterweterig.
"Wat dink julle gaan met die ander gebeur?" vra Anri.
"Hang seker maar af wat ou Krokodil besluit, maar ek sê smyt hulle uit," sê Adolf. Hy is sonder genade.
"Dis 'n kriminele oortreding, so, dit hang eintlik van die polisie af wat gaan gebeur. Hulle sal seker saam met ou Krokodil 'n plan uitwerk," is Mia se mening.